Shassi. Shassi (lotincha: capsa — yashik) — 1) avtomobil, traktor va boshqalar transport vositalarida dvigateldan yetakchi gʻildiraklarga kuch uzatish va ularni boshqarish uchun xizmat qiladigan qism va mexanizmlar; 2) samolyotning qoʻnish yoki yerdan koʻtarilish vaqtida ishlatiladigan (tushirib koʻtariladigan) gʻildirakli qurilma. Sh. old gʻildirakli, orqa quyruq gʻildirakli va boshqalar boʻlishi mumkin. Gidrosamolyotlarda korpus yoki changʻilar Sh. vazifasini oʻtaydi; 3) radio va elektr qurilmalar, apparatlar, asboblar (radiopriyomniklar, kompyuter bloklari va boshqalar)da asosiy detallar oʻrnatiladigan panel. Odatda, alyuminiy, latun, getenaks, tekstolit va boshqalar materiallardan tayyorlanadi.